cometadata/datacite-titles-descriptions-related-identifiers huggingface dataset:
DOI: 10.14457/cu.the.2012.1719
title: การเชื่อมโยงมุมมองทางสายตาในการออกแบบภูมิทัศน์เมืองชายทะเล กรณีศึกษา เมืองพัทยา

description: งานวิจัยชิ้นนี้ มุ่งเน้นการศึกษาหลักการสากลในการออกแบบภูมิทัศน์เมืองชายทะเลในประเด็นของการเชื่อมโยงมุมมองทางสายตาจากวรรณกรรมและกรณีศึกษาที่เกี่ยวข้อง รวมทั้งระบุปัญหาและศักยภาพในด้านการเชื่อมโยงมุมมองทางสายตาเพื่อสร้างภูมิทัศน์เมืองชายทะเลพัทยาที่มีเอกลักษณ์และประสิทธิภาพ เพื่อเสนอแนะแนวความคิดเบื้องต้นทางในการออกแบบภูมิทัศน์เมืองชายทะเล จากการศึกษาพบว่า ภูมิทัศน์เมืองชายทะเลหรือเมืองริมน้ำที่เหมาะสมนั้น เกิดจากการสร้างสมดุลของสิ่งปลูกสร้างและธรรมชาติ ให้เกิดการเชื่อมโยงมุมมองทางสายตาจากสถานที่สำคัญในเมืองไปสู่พื้นที่ชายทะเลหรือพื้นที่ริมน้ำ รวมทั้งการเชื่อมโยงมุมมองระหว่างสถานที่สำคัญต่างๆ เข้าด้วยกัน ทั้งนี้ การเชื่อมโยงเพื่อให้เกิดมุมมองทางสายตาที่ดีดังกล่าว อาจทำได้โดยการออกแบบภูมิทัศน์เมือง ทั้ง “ภูมิทัศน์ทางสัญจร” และ “ภูมิทัศน์อาคาร” ในปัจจุบันเมืองพัทยา โดยเฉพาะอย่างยิ่งพื้นที่ริมทะเลยังขาดประสิทธิภาพของการเป็นพื้นที่สาธารณะที่ดีและมีเอกลักษณ์ อันเกิดจากการขาดการเชื่อมโยงมุมมองทางสายตาเป็นประเด็นสำคัญประการหนึ่ง การเชื่อมโยงมุมมองทางสายตาสามารถฟื้นคืนศักยภาพและความเป็นเอกลักษณ์ของเมืองชายทะเลกลับมาได้ โดยผู้วิจัยได้สรุปแนวทางการออกแบบภูมิทัศน์เมืองชายทะเล โดยเน้นการเชื่อมโยงมุมมองทางสายตาไว้ทั้งหมด 7 ข้อ ได้แก่ 1) กำหนดขนาดของบล็อกอาคารให้สอดคล้องกับโครงข่ายการสัญจรที่เอื้อต่อการเดินเท้าเชื่อมโยงพื้นที่เมืองและพื้นที่ชายทะเล 2) กำหนดแนวความชัดเจนของแนวกำแพงถนนสู่ทะเล และความต่อเนื่องของกิจกรรมที่ต่อเนื่องของพื้นที่เมืองไปยังพื้นที่ชายทะเล 3) กำหนดรูปแบบอาคารบริเวณหัวมุมถนนสำคัญ ให้เปิดมุมมองมุมกว้าง (panoramic view) สำหรับคนเดินเท้า 4) ควรมีการถ่ายเทความสูง จัดวางตำแหน่งของอาคาร ตลอดจนการกำหนดรูปร่าง เพื่อไม่ให้เกิดแนวกำแพงอาคารสูงริมทะเลจนส่งผลให้เกิดการบดบังวิวทะเลซึ่งกันและกัน 5) กำหนดรูปแบบการใช้ประโยชน์ที่ดินริมทะเลและพื้นที่ต่อเนื่อง ระบุย่านการค้าเพื่อเอื้อให้เกิดกิจกรรมต่อเนื่อง 6) กำหนดรูปแบบกิจกรรมที่เหมาะสมกับเมืองท่องเที่ยว 7) กำหนดแนวการติดตั้งอุปกรณ์ประกอบถนน ป้ายร้านค้า ป้ายโฆษณา ป้ายจราจร พืชพรรณ ที่ไม่บดบังมุมมองสำคัญไปสู่ทะเล
DOI: 10.14457/cu.the.2012.1720
title: ลักษณะทางภูมินิเวศและพลวัตของที่ราบน้ำท่วมถึงกับการตอบสนองของมนุษย์ กรณีศึกษาแม่น้ำน่าน อำเภอชุมแสง จังหวัดนครสวรรค์

description: งานวิจัยนี้ทำการศึกษาโครงสร้าง บทบาท และพลวัตของระบบภูมินิเวศของพื้นที่ราบน้ำท่วมถึง และทำความเข้าใจปฏิสัมพันธ์ระหว่างมนุษย์กับภูมิทัศน์ที่มีพลวัตของการเปลี่ยนแปลงระดับน้ำตามฤดูกาล เพื่อแสดงถึงธรรมชาติของพื้นที่ราบน้ำท่วมถึงและใช้เป็นส่วนหนึ่งของกระบวนการทำความเข้าใจพื้นที่เพื่อวางแผนการใช้ที่ดิน โดยใช้ทฤษฎีทางภูมินิเวศและธรณีสัณฐานในการวิเคราะห์ บ่งชี้ลักษณะภูมิทัศน์ และบริการเชิงนิเวศ การวิจัยทำโดยนำแผนที่จาก Google Earth แผนที่ภูมิประเทศ มาซ้อนทับกันเพื่อทำการศึกษาถึงลักษณะทางโครงสร้างของลำน้ำและจำแนกองค์ประกอบของพื้นที่ราบน้ำท่วมถึงกับการสำรวจพื้นที่เพื่อศึกษาพื้นที่ใช้ประโยชน์ ประกอบกับแผนที่แสดงน้ำท่วมเพื่อแสดงความสัมพันธ์ระหว่างพลวัตในพื้นที่กับการใช้พื้นที่ของมนุษย์ ผลการศึกษาแสดงให้เห็นถึงโครงสร้าง และพลวัตของพื้นที่ราบน้ำท่วมถึงซึ่งมีฤดูแล้งสลับกับฤดูน้ำหลากอย่างเป็นธรรมชาติ จนกระทั่งเกิดเป็นวิวัฒนาการร่วมระหว่างมนุษย์กับภูมิทัศน์ และตอบสนองต่อพลวัตด้วยการปรับตัว โดยการเลือกพืชพรรณที่สัมพันธ์กับฤดูกาลและโครงสร้างพื้นที่ รวมถึงการสร้างบ้านเรือนยกใต้ถุนสูงที่อยู่อาศัยทุกฤดูกาล
DOI: 10.14457/cu.the.2012.1721
title: โครงสร้างภูมินิเวศ กับ บทบาทของป่าชุมชน และการใช้ประโยชน์ของมนุษย์ ในด้านการบริการเชิงนิเวศของพื้นที่ กรณีศึกษา : ป่าชุมชน ตำบลสงเปือย อำเภอคำเขื่อนแก้ว จังหวัดยโสธร

description: This research focuses on studying the landscape ecological structure and function of a traditional community forest in relation to surrounding communities in terms of ecological services, which are interdependent and key to human well being. The aim of this research is to analyze the landscape both structural and functional in relation to, ecological service. The research process utilised aerial photographs Google Earth combined with geographical maps (Royal Thai Survey Department), field surveys and interviews with surrounding residents to gain insights into the landscape ecological structure both in physical and biological terms, facts concerning area usage, as well as problems with area transformation or landscape change. The research characterizes and classifies the study areas to show both the landscape ecological structure and the function that affects ecological service to the surrounding community and understanding into the relationship between study area and human utilization. The research makes proposals concerning area study and analyzes the landscape both in terms of structure and function, which is the first step in planning and managing the landscape. These can also act as a framework or guide for this kind of research in other areas.
DOI: 10.14457/cu.the.2012.1722
title: พฤติกรรมการใช้งานสิ่งอำนวยความสะดวกของผู้อยู่อาศัยในอาคารชุดพักอาศัย ระดับราคาปานกลาง ตามแนวรถไฟฟ้าใต้ดิน สายรัชดาภิเษก : กรณีศึกษา โครงการ ลุมพินี เพลส พระราม 9

description: ในปัจจุบันการขายห้องชุด ราคาขายจะคำนวณจากราคาที่ดิน ค่าก่อสร้าง และค่าดำเนินการส่วนต่างๆโดยต้นทุนเหล่านี้ จะแปรผันออกเป็น 2 ส่วน คือ ห้องชุด กับสิ่งอำนวยความสะดวก ซึ่งเมื่อนำไปจดทะเบียนจัดตั้งอาคารชุดจะเป็นกรรมสิทธิ์ทั้งอาคาร ซึ่งประกอบด้วยกรรมสิทธิ์ส่วนบุคคล กรรมสิทธิ์ส่วนกลางและกรรมสิทธิ์ร่วม ทั้งหมดนี้จะเฉลี่ยออกมาเป็นราคาขายต่อตารางเมตร สิ่งอำนวยความสะดวกในโครงการนั้นเป็นกรรมสิทธิ์ส่วนกลาง ดังนั้นการมีสิ่งอำนวยความสะดวกมากเกินความเหมาะสมจะทำให้การกำหนดราคาขายต่อตารางเมตรสูงขึ้น ซึ่งส่งผลต่อการแข่งขัน และเป็นภาระแก่ผู้บริโภคทั้งต่อราคาห้องชุด และภาระค่าใช้จ่ายในการดูแลรักษาสิ่งอำนวยความสะดวกเหล่านั้น ผู้วิจัยจึงสนใจถึงพฤติกรรมการใช้งานสิ่งอำนวยความสะดวกในอาคารชุด เพื่อที่จะหาความเหมาะสมโดยวัตถุประสงค์ของการวิจัยครั้งนี้ จะศึกษาสิ่งอำนวยความสะดวกในอาคารชุดพักอาศัยระดับราคา 60,000-130,000 บาทต่อตารางเมตร ศึกษาการให้ความสำคัญ การใช้งาน ความพึงพอใจ และการยินดีจ่ายต่อสิ่งอำนวยความสะดวกในโครงการ เพื่อเป็นการหาข้อสรุปของสิ่งอำนวยความสะดวกที่มีความเหมาะสม จำเป็น ส่งผลต่อความพึงพอใจ และยินดีจ่าย เพื่อดูแลให้สิ่งอำนวยความสะดวกเหล่านั้น ไม่ให้เสื่อมโทรมคงคุณค่าต่อไป ซึ่งจะเป็นประโยชน์แก่ผู้อยู่อาศัยในอาคารชุดพักอาศัย ในการจ่ายค่าส่วนกลางที่มีความเหมาะสมไม่เป็นภาระ และผู้ประกอบการในการจัดเตรียมสิ่งอำนวยความสะดวกให้มีความเหมาะสมไม่เป็นภาระต่อต้นทุนต่อไป จากการศึกษาสรุปผล โดยพิจารณาจากการให้ความสำคัญ การใช้งาน ที่สอดคล้องกับ ความพึงพอใจ และการยินดีจ่ายค่าใช้จ่าย เป็นสิ่งอำนวยความสะดวกที่มีความเหมาะสมที่ผู้บริโภคเห็นความสำคัญว่าควรมีไว้ในอาคาร ซึ่งเรียงลำดับได้ดังนี้ ร้านค้า ร้านสะดวกซื้อ สระว่ายน้ำ ห้องออกกำลังกาย และสวนหย่อม เป็นต้น และจากการให้ความสำคัญ การใช้งาน ที่ไม่สอดคล้องกับ ความพึงพอใจ และการยินดีจ่ายค่าใช้จ่าย เป็นสิ่งอำนวยความสะดวกที่ไม่มีความเหมาะสมที่ผู้บริโภคเห็นว่าสิ่งอำนวยความสะดวกบางประเภทนั้นเกิดความไม่พึงพอใจ เกิดการไม่ยินดีจ่าย ซึ่งเรียงลำดับได้ดังนี้ ร้านอาหาร ร้านซักรีด เครื่องซักผ้าหยอดเหรียญ และตู้น้ำหยอดเหรียญ เป็นต้น ข้อเสนอแนะของการวิจัยครั้งนี้คือ สิ่งอำนวยความสะดวกที่มีความเหมาะสมนั้นผู้ประกอบการควรจัดสรรให้มีตามสัดส่วนของผู้พักอาศัย ซึ่งจะสร้างมูลค่า สร้างรายรับเข้ามาให้นิติบุคคลในการปล่อยเช่าพื้นที่ ซึ่งรายรับเหล่านี้จะนำมาช่วยแบ่งเบาค่าดูแลรักษากรรมสิทธิ์ส่วนกลางทั้งหลาย เพราะการเก็บค่าส่วนกลางของอาคารนั้นไม่สามารถเก็บได้ครบถ้วน ในขณะเดียวกันก็ควรลดขนาด หรือตัดองค์ประกอบของสิ่งอำนวยความสะดวกที่ไม่มีเหมาะสมออกไปเพื่อเป็นการลดความเสี่ยงเรื่องภาระค่าใช้จ่าย และควรมีการวางแผนจัดเตรียมประเภท จำนวน ขนาดพื้นที่ ตำแหน่งที่ตั้งของสิ่งอำนวยความสะดวกต่างๆให้สอดคล้องกับผู้อยู่อาศัยรวมทั้งบริบทโดยรอบของโครงการจึงจะไม่เป็นภาระในอนาคต
DOI: 10.14457/cu.the.2012.1723
title: องค์ประกอบของภูมิทัศน์ทางด้านกายภาพกับการเกิดอาชญากรรมในพื้นที่สาธารณะ : กรุงเทพมหานคร

description: การวิจัยนี้ เป็นการศึกษาองค์ประกอบของภูมิทัศน์ทางด้านกายภาพ ได้แก่ การวางผัง ขนาดทางเท้า เฟอร์นิเจอร์ถนน วัสดุพืชพรรณ และไฟส่องสว่าง กับการเกิดคดีอาชญากรรมประเภทประทุษร้ายต่อทรัพย์ในพื้นที่สาธารณะภายนอกอาคารของกรุงเทพมหานคร เพื่อให้ทราบถึงจุดบกพร่องของพื้นที่จากองค์ประกอบของภูมิทัศน์ในที่นั้นๆ ว่านำมาซึ่งการเกิดคดีได้อย่างไร อันจะเป็นประโยชน์ต่อการออกแบบปรับปรุงงานภูมิทัศน์ในพื้นที่สาธารณะเพื่อลดช่องโอกาสในการเกิดอาชญากรรม และเป็นแนวทางในการช่วยวางแผนด้านการบริหารจัดการงานภูมิทัศน์เพื่อการป้องกันอาชญากรรม การคัดเลือกพื้นที่ศึกษาใช้พื้นที่ที่เกิดสถิติคดีประทุษร้ายต่อทรัพย์มากที่สุดในช่วง 5 ปีที่ผ่านมา (พ.ศ.2550-2555) คือ เขตพื้นที่รับผิดชอบของสถานีตำรวจนครบาลพญาไท และนำตำแหน่งที่พบว่ามีปริมาณคดีเกิดหนาแน่นที่สุด มาแบ่งพื้นที่ตามลักษณะทางกายภาพจากสภาพแวดล้อมซึ่งแบ่งได้เป็น 3 ประเภทและใช้เป็นพื้นที่ตัวแทนศึกษา คือ 1) พื้นที่แบบจุดศูนย์รวมการสัญจร ได้แก่ อนุสาวรีย์ชัยสมรภูมิ ประกอบด้วยเกาะ 4 เกาะ 2) พื้นที่แบบซอย ได้แก่ ซอยรางน้ำและซอยเพชรบุรี 21 และ 3) พื้นที่แบบลานหน้าอาคารสาธารณะ ได้แก่ ลานหน้าแพลตทินัม- แกรนด์ไดม่อนและลานหน้าพันธุ์ทิพย์ โดยวิธีการเก็บข้อมูลเพื่อใช้ในการวิเคราะห์ยึดตามกรอบแนวคิดทฤษฎีการควบคุมอาชญากรรมจากสภาพแวดล้อม มี 2 วิธี คือ 1) การสำรวจและการวิเคราะห์องค์ประกอบของภูมิทัศน์กายภาพในพื้นที่ และ2)การสัมภาษณ์ทั้งจากเจ้าหน้าที่ตำรวจผู้รับผิดชอบพื้นที่และจากบุคคลผู้ใช้งานประจำในพื้นที่โดยสอบถามเกี่ยวกับตำแหน่งของพื้นที่ที่เคยพบเห็นเกิดคดีหรือมีโอกาสที่น่าจะเกิดคดี จากผลการศึกษาพบว่า ความหนาแน่นของทางเท้า จุดอับสายตา และการขาดไฟส่องสว่าง เป็นปัจจัยหลักของช่องโอกาสที่เอื้อต่อการเกิดอาชญากรรม ปัญหาเหล่านี้สามารถแก้ไขได้จากการออกแบบและการดูแลรักษา โดยได้เสนอแนะแนวทางการออกแบบปรับปรุงและการดูแลรักษาไว้เพื่อเป็นตัวอย่าง นอกจากนี้การบริหารจัดการสามารถช่วยลดภัยอาชญากรรมลงด้วย เช่น การตรวจตราสอดส่อง การมีเวรยาม การมีตำรวจสายตรวจ การมีร้านสะดวกซื้อ 24 ชั่วโมงอยู่ในบริเวณ และเรื่องของการใช้เทคโนโลยี เช่น การติดตั้งกล้องวงจรปิด เป็นต้น
DOI: 10.14457/cu.the.2012.1724
title: ปัจจัยที่มีผลต่อการเปลี่ยนแปลงกายภาพและคุณค่าของวัด กรณีศึกษาวัดชนะสงคราม

description: วัดชนะสงครามเป็นศาสนสถานในพุทธศาสนา ซึ่งในปัจจุบันยังคงมีการใช้งานตามประเพณีไทย หากแต่กายภาพและการใช้งานในบางพื้นที่มีการเปลี่ยนแปลงไปจากลักษณะในอดีต ซึ่งได้ลดคุณค่าและความแท้บางประการของวัดชนะสงครามไป จึงเป็นสิ่งสำคัญที่จะต้องทราบถึงปัจจัยที่ส่งผลให้เกิดการเปลี่ยนแปลง เพื่อนำไปพัฒนาสู่แนวคิดในการอนุรักษ์ศาสนสถานต่อไป ในการศึกษานี้ได้ศึกษาวรรณกรรมอันเกี่ยวเนื่องกับศาสนสถานในพุทธศาสนา และทฤษฎีในการอนุรักษ์มรดกวัฒนธรรมอันว่าด้วยเรื่องคุณค่า และความแท้ เพื่อนำมาวิเคราะห์คุณค่าและ ความแท้ของวัดชนะสงคราม และนำมาศึกษาถึงความเปลี่ยนแปลงของคุณค่า และความแท้โดยใช้วิธีการเปรียบเทียบอดีตของศาสนสถานกับปัจจุบันของวัดชนะสงคราม ควบคู่ไปกับการสังเกตและการสัมภาษณ์ผู้เกี่ยวข้อง และวิเคราะห์ถึงปัจจัยที่ทำให้เกิดการเปลี่ยนแปลง เพื่อนำไปสู่การพัฒนาแนวคิดในการอนุรักษ์วัดต่อไป จากการศึกษาพบว่าการเปลี่ยนแปลงที่ส่งผลต่อกายภาพคุณค่าและความแท้ของวัดชนะสงครามมีปัจจัย ดังนี้ 1.ปัจจัยด้านกฎหมายหรือพระราชบัญญัติ มีการเปลี่ยนพระราชบัญญัติคณะสงฆ์ ให้เป็นไปแบบระบอบการปกครองประเทศ 2.ปัจจัยด้านเศรษฐกิจและท่องเที่ยวเพื่อการรองรับนักท่องเที่ยว 3.ปัจจัยด้านสังคมเมื่อสังคมโดยรอบเปลี่ยนไปชาวชุมชนมอญลดลง พระสงฆ์สามเณรที่สามารถสวดภาษามอญได้ลดลงไปด้วย 4.ด้านบทบาทของวัด มีการอนุญาตให้รถเข็น และร้านค้าเข้ามาใช้พื้นที่ต่างๆของวัด 5.ปัจจัยการปกครองภายในวัดคือการบริหารจัดการภายในวัด แนวคิดในการอนุรักษ์วัดชนะสงครามมุ่งเน้นในการรักษาคุณค่า และความแท้ โดยพิจารณาจากปัจจัยที่ส่งผลให้เกิดการเปลี่ยนแปลงต่อกายภาพและคุณค่าของวัดชนะสงคราม เพื่อให้วัดชนะสงครามเป็นศาสนสถานที่ทรงคุณค่าและความแท้โดยสามารถดำรงอยู่ควบคู่ไปกับการเปลี่ยนแปลงในสภาพการณ์ปัจจุบันได้
DOI: 10.14457/cu.the.2012.1725
title: การบริหารจัดการที่ดินอย่างมีส่วนร่วมของชุมชนในเขตพื้นที่อุทยานแห่งชาติ : กรณีศึกษาตำบลศิลาแลง อำเภอปัว จังหวัดน่าน

description: งานวิจัยนี้มีวัตถุประสงค์ในการศึกษา 3 ข้อ ดังนี้ 1) ประเด็นความขัดแย้งเรื่องที่ดินของชุมชนในเขตอุทยานในพื้นที่ศึกษา 2) กระบวนการการบริหารจัดการอย่างมีส่วนร่วมของชุมชนในพื้นที่ศึกษาในปัจจุบัน 3) กระบวนการการบริหารจัดการอย่างมีส่วนร่วมของชุมชนที่นำไปสู่การแก้ไขปัญหาความขัดแย้ง โดยวิธีการศึกษาเป็นการวิจัยเชิงคุณภาพโดยใช้การสำรวจ การสังเกตแบบมีส่วนร่วมในกิจกรรมต่างๆ และการสัมภาษณ์บุคคลสำคัญแบบเจาะลึกในการเก็บรวบรวมข้อมูล จากการที่ชุมชนตำบลศิลาแลงเป็นชุมชนที่อยู่บนพื้นราบติดภูเขาทำให้ชาวบ้านมีวิถีชีวิตพึ่งพาธรรมชาติจนกระทั่งเกิดปัญหาคนอพยพลงมาอาศัยอยู่มากจนเกิดปัญหาความขัดแย้งเรื่องที่ทำกินและการขาดแคลนน้ำกินน้ำใช้จนมีการนำเรื่องเข้าสู่สภาตำบลเพื่อช่วยกันหาทางแก้ไขปัญหาจนมีการตั้งคณะกรรมการขึ้นมาดูแลรักษาป่าไม้และต้นน้ำลำธารให้กลับสมบูรณ์ดังเดิม ต่อมีการประกาศเขตอุทยานแห่งชาติดอยภูคาขึ้นทำให้มีปัญหาเรื่องพื้นที่ทับซ้อนและความไม่เข้าใจในวิถีชีวิตชาวบ้านของเจ้าหน้าที่ที่ปฏิบัติงานจนนำไปสู่ความขัดแย้งที่รุนแรง จนถึงการยกฐานะเป็นเทศบาลตำบลที่มีอำนาจในการบริหารจัดการทรัพยากรท้องถิ่น ทำให้จำเป็นต้องร่วมกันแก้ไขปัญหาที่สามารถหาทางออกที่เหมาะสมได้ จากการศึกษาครั้งนี้พบว่าปัญหาความขัดแย้งเรื่องที่ดินในช่วงแรกเกิดจากขึ้นระหว่างชาวบ้านเนื่องจากพื้นที่ทำการเกษตรไม่เพียงพอส่งผลให้มีการบุกรุกพื้นที่ป่าต้นน้ำและทำให้เกิดปัญหาขาดแคลนน้ำตามมา ต่อมามีปัญหาเรื่องพื้นที่ทับซ้อนกันระหว่างเขตอุทยานแห่งชาติกับที่ทำการเกษตรและป่าชุมชนของชาวบ้าน ทำให้ชาวบ้านมีการรวมตัวเพื่อเรียกร้องสิทธิและต้องการให้ทุกฝ่ายเข้ามาร่วมมือกันแก้ปัญหาที่เกิดขึ้น ซึ่งเมื่อวิเคราะห์ด้วยทฤษฎีความขัดแย้งทำให้เห็นว่าการมีส่วนร่วมของชุมชนสามารถสร้างอำนาจในการต่อรองและเจรจากับทุกฝ่ายที่เกี่ยวข้องทำให้เกิดการแลกเปลี่ยนข้อมูล แลกเปลี่ยนความคิดเห็น มีการสร้างความรู้ความเข้าใจร่วมกัน ส่งผลให้การแก้ปัญหาเป็นไปในทิศทางที่ดีและทุกฝ่ายยอมรับกันมากขึ้น
DOI: 10.14457/cu.the.2012.1726
title: ปัจจัยการพัฒนาอาคารสร้างค้าง ประเภทอาคารชุดพักอาศัยขนาดใหญ่ : กรณีศึกษา โครงการ แอ็บสแตร็กส์ พหลโยธิน พาร์ค, กรุงเทพมหานคร

description: กฎกระทรวง กำหนดหลักเกณฑ์การออกใบอนุญาตก่อสร้างอาคารหรือดัดแปลงอาคาร สำหรับอาคารที่ได้รับผลกระทบจากปัญหาทางเศรษฐกิจของประเทศ ซึ่งยังก่อสร้างไม่แล้วเสร็จ พ.ศ. 2552 อนุญาตให้อาคารสร้างค้างที่ได้รับใบอนุญาตก่อสร้างระหว่างวันที่ 14 ก.พ. 2535 ถึง 28 ก.ค. 2543 สามารถยื่นขอใบอนุญาตก่อสร้างต่อไปได้ตามที่เคยได้รับอนุญาตก่อสร้าง แต่ต้องเป็นไปตามเงื่อนไขที่กำหนด ซึ่งงานวิจัยนี้ได้ศึกษาแนวทางการตรวจสอบเอกสารและสถานที่ เพื่อพิจารณาการตัดสินใจพัฒนาอาคารสร้างค้างประเภทอาคารชุดพักอาศัย พร้อมแนะนำให้พิจารณากฎกระทรวง ฉบับที่ 57 หากไม่ผ่านเกณฑ์ และแนวทางพัฒนาต่อไปเมื่อเป็นไปตามเกณฑ์ที่กำหนด การวิจัยยังศึกษาปัจจัยการพัฒนาอาคารสร้างค้างโดยใช้กรณีศึกษา โครงการ แอ็บสแตร็กส์ พหลโยธิน พาร์ค เป็นข้อมูลพื้นฐานประกอบกับการสัมภาษณ์ผู้เชี่ยวชาญ เป็นให้สรุปได้ว่า ปัจจัยที่ทำให้อาคารสร้างค้างสามารถดำเนินการต่อไปได้ประกอบด้วย กฎหมาย การตลาด ออกแบบ และการก่อสร้าง ทั้งยังมีองค์ประกอบสำคัญที่ต้องดำเนินการไปด้วยกัน แม้ว่าจะไม่ใช่อาคารสร้างค้าง คือ การเงิน การขาย และการอยู่อาศัย การวิจัยนี้ยังพบเพิ่มเติมอีกด้วยว่า จำนวนห้องชุดที่มีมากเป็นอุปสรรคต่อการดำเนินงานโดยรวม และอาจเป็นปัญหาใหญ่ทำให้ผลตอบแทนการดำเนินงานของโครงการไม่เป็นไปตามเป้าหมายวางไว้ หรืออาจทำให้ขาดทุนได้ ซึ่งอาจมีสาเหตุจากการขายที่ไม่เป็นไปตามแผนที่กำหนด การก่อสร้างที่ล่าช้า หรือแม้แต่การออกแบบที่ไม่ตรงตามความต้องการของตลาด จึงมีข้อเสนอแนะให้ควรให้มีการวิจัยเพิ่มเติม ในความสัมพันธ์ของจำนวนห้องชุดต่อขนาดพื้นที่ของโครงการ มูลค่าโครงการ หรือปัจจัยอื่นที่เกี่ยวข้องต่อการดำเนินงานอย่างเหมาะสม เพื่อเป็นข้อมูลอันจะเป็นประโยชน์ต่อผู้พัฒนาโครงการต่อไป
DOI: 10.5519/qd.owxpkzbk
title: Query on the Natural History Museum Data Portal (data.nhm.ac.uk) (175 records)
DOI: 10.14457/cu.the.2012.1727
title: การประเมินการอยู่อาศัยของบ้านพักถาวรสำหรับผู้ประสบภัยน้ำท่วมภาคใต้ ปี พ.ศ. 2554 : กรณีศึกษาโครงการบ้านพักถาวรจังหวัดกระบี่

description: สืบเนื่องจากเหตุการณ์อุทกภัยภาคใต้ ช่วงเดือนเมษายน พ.ศ.2554 พื้นที่ภาคใต้ของประเทศไทย ได้รับผลกระทบครอบคลุมบริเวณกว้างถึง 10 จังหวัด ทำให้เกิดความเสียหายต่อชีวิตและอาคารบ้านเรือนเป็นจำนวนมาก เมื่อผ่านระยะเร่งด่วนของที่อยู่อาศัยในช่วงแรกนั้น หน่วยงานต่างๆ จึงได้เข้ามาสนับสนุนในการสร้างบ้านพักถาวรให้แก่ผู้ที่บ้านได้รับความเสียหายทั้งหลัง โดยมี 3 หน่วยงานที่เข้ามาสนับสนุนการสร้างบ้านพักถาวร คือ มูลนิธิอาสาเพื่อนพึ่ง(ภาฯ)ยามยาก สภากาชาดไทย ศูนย์ประสานการช่วยเหลือเยียวยาผู้ประสบอุทกภัย(คชอ.) และสถานีวิทยุโทรทัศน์ ไทยทีวีสี ช่อง 3 ผู้วิจัยจึงได้เลือกพื้นที่จังหวัดกระบี่เป็นพื้นที่ศึกษา เพราะว่าการเข้าถึงข้อมูลของผู้วิจัยทำได้สะดวกและได้มีส่วนร่วมตั้งแต่เริ่มแรกของการก่อสร้างโดยมีวัตถุประสงค์ของการศึกษาเฉพาะการประเมินแบบบ้านหลังการเข้าอยู่อาศัยและวิเคราะห์การปรับปรุงแบบบ้าน ภายหลังจากการเข้าอยู่อาศัยประมาณ 1 ปี โดยมีการศึกษาความพึงพอใจ ปัญหาและอุปสรรค ปัจจัยที่ส่งผลต่อการปรับปรุงบ้าน รวมไปถึงศึกษาการเปลี่ยนแปลงทางกายภาพของบ้านหลังการเข้าอยู่อาศัย เพื่อนำข้อมูลที่ได้นั้นเป็นข้อมูลพื้นฐานสำหรับเป็นแนวทางในการออกแบบบ้านพักถาวรสำหรับผู้ประสบภัยให้มีความเหมาะสม สามารถตอบสนองความต้องการพื้นฐาน ในการอยู่อาศัย การใช้สอย และความคงทนถาวรต่อไปในอนาคต บ้านพักถาวรช่วยเหลือผู้ประสบภัยที่ผู้วิจัยได้ทำการศึกษา เป็นโครงการในจังหวัดกระบี่ โดยมี 3 หน่วยงานเป็นผู้สนับสนุน ซึ่งมีแบบบ้านหลักๆ หน่วยงาน ละ 2 แบบ รวมเป็น 6 แบบ ซึ่งความแตกต่างของแบบบ้านแต่ละแบบนั้นมีจุดเด่นที่แตกต่างกัน โดยจะมีการเปรียบเทียบเพื่อให้ได้มาซึ่งจุดเด่นของบ้านแต่ละแบบ ซึ่งการอยู่อาศัยของประชาชนในระยะเวลาประมาณ 1 ปี เป็นช่วงที่เหมาะสมในการประเมิน โดยการทำแบบสอบถามและแบบสำรวจข้อมูล แล้วนำมาวิเคราะห์ประมวลผลทางด้านสถิติเพื่อให้ได้ข้อมูลที่จะนำมาวิเคราะห์ พบว่าบ้านแต่ละแบบมีความโดดเด่นที่ทำให้ผู้อยู่อาศัยพึงพอใจที่แตกต่างกัน โดยแบบบ้านของมูลนิธิอาสาเพื่อนพึ่ง(ภาฯ)ยามยาก สภากาชาดไทย จะมีความโดดเด่นเรื่องความสะดวกต่อการต่อเติม ส่วนแบบบ้านของศูนย์ประสานการช่วยเหลือเยียวยาผู้ประสบอุทกภัย(คชอ.) และสถานีวิทยุโทรทัศน์ ไทยทีวีสี ช่อง 3 จะมีความโดดเด่นด้านพื้นที่ใช้สอยภายในตัวบ้านที่มีขนาดใหญ่ ซึ่งเมื่อนำความโดดเด่นแต่ละด้านมาเป็นแนวทางนั้น ผู้วิจัยจึงได้เสนอแนวทางการออกแบบบ้านซึ่งเป็นบ้านตัวอย่างไว 2 แบบด้ายกัน คือ แบบบ้านพักถาวรที่ 1 รวมระหว่างมูลนิธิอาสาเพื่อนพึ่ง(ภาฯ)ยามยาก สภากาชาดไทยกับศูนย์ประสานการช่วยเหลือเยียวยาผู้ประสบอุทกภัย(คชอ.) ซึ่งมีลักษณะเด่นที่สามารถนำมาประยุกต์รวมกันได้ แบบบ้านพักถาวรที่ 2 เป็นการประยุกต์แบบบ้านของสถานีวิทยุโทรทัศน์ ไทยทีวีสี ช่อง 3 ให้สะดวกต่อการอยู่อาศัยและปลอดภัยต่อภัยธรรมชาติมากขึ้น
DOI: 10.14457/cu.the.2012.1728
title: การดำเนินงานและประสิทธิภาพการดูแลความสะอาด อาคารการศึกษา : กรณีศึกษาจุฬาลงกรณ์มหาวิทยาลัย

description: การดูแลทำความสะอาด เป็นการดำเนินงาน เพื่อทำให้พื้นที่และอาคารปราศจากสิ่งสกปรก ส่งผลต่อสุขภาพอนามัย ความสะดวก ความปลอดภัย และภาพลักษณ์ของอาคาร ให้อยู่ในสภาพที่ดี เป็นงานบริการขั้นพื้นฐานที่มีความสำคัญ มีความจำเป็นในทุกอาคาร อาคารประเภทสถานศึกษา เป็นอาคารที่ต้องมีการดูแลทำความสะอาดเช่นเดียวกับอาคารอื่นๆ จุฬาลงกรณ์มหาวิทยาลัยเป็นสถานศึกษาที่มีพื้นที่ขนาดใหญ่ มีอาคารหลากหลายประเภท ฉะนั้น การดูแลทำความจึงเป็นสิ่งที่มีความจำเป็นควบคู่กันไป การศึกษาครั้งนี้ มุ่งศึกษาถึง รูปแบบการดำเนินงานดูแลความสะอาด ประสิทธิภาพการดูแลความสะอาด และความสัมพันธ์ของรูปแบบ การดำเนินงานและประสิทธิภาพการดูแลความสะอาดในจุฬาลงกรณ์มหาวิทยาลัย ใช้แนวทางการศึกษาเฉพาะกรณี และใช้วิธีการเลือกกรณีศึกษาแบบเจาะจง ทำการคัดเลือกกลุ่มตัวอย่างในการศึกษา มีขอบเขตในการศึกษาคณะและส่วนกลางที่มีการจัดจ้างบริษัททำความสะอาดทั้งหมดจำนวน 14 คณะและอาคารของส่วนกลางจากการศึกษาพบว่า ในแต่ละคณะและส่วนกลางนั้น มีความคาดหวังในการจัดจ้างและมาตรฐานคุณภาพ ให้อาคารมีความสะอาดมีมาตราฐานคุภาพที่ดี โดยพื้นที่ที่กำหนดให้มีการจัดจ้างบริษัททำความสะอาดมี 2 รูปแบบ คือ จัดจ้างเต็มพื้นที่ทั้งหมดและไม่เต็มพื้นที่ มีการกำหนดข้อกำหนดรายละเอียดการบริการทำความสะอาดที่ต้องการ สามารถจำแนกหมวดหมู่ได้ดังนี้ วัตถุประสงค์ การระบุขอบเขตพื้นที่ในการทำความสะอาด หน้าที่ของผู้รับจ้าง คุณสมบัติพนักงาน จำนวนพนักงาน วัน เวลาในการปฏิบัติงานขอบเขตงาน หน้าที่ของผู้รับจ้าง เครื่องมือและอุปกรณ์ สิ่งที่ผู้ว่าจ้างจัดหามาให้ สิ่งผู้รับจ้างจัดหามาให้ มาตรฐานคุณภาพ การทำสัญญาและจ่ายเงิน ข้อตกลงและเงื่อนไขในการเลิกสัญญา การปรับ การเสนอราคา และเกณฑ์การพิจารณา ซึ่งในรายละเอียดจะระบุแตกต่างกันไป เมื่อมีการกำหนดข้อกำหนดรายละเอียดการบริการทำความสะอาด จะทำการจัดจ้างโดย วิธีการจัดจ้างขึ้นอยู่กับงบประมาณค่าจ้างและวัตถุประสงค์ซึ่งแตกต่างกันไป วิธีการจัดจ้างตามระเบียบจุฬาลงกรณ์ว่าด้วยการพัสดุ 2554 แบ่งเป็น 2 ลักษณะ คือ การจัดจ้างโดยตรง มี 3 วิธี ได้แก่ การตกลงราคา การประกาศเชิญชวน วิธีทางอิเล็กทรอนิกส์ และ การจัดจ้างทางอ้อม คือ การจัดจ้างแบบชุดการจ้างโดยจัดจ้างบริษัทบริหารจัดการ บริษัทที่ได้รับการจัดจ้างมีคุณสมบัติ และการปฏิบัติงาน เครื่องแต่งกาย อุปกรณ์ แตกต่างหลากหลาย และมีวิธีการดำเนินการวัดผลและประเมินผลการดูแลความสะอาดของบริษัทแบบประจำวันและประจำเดือน และประสิทธิภาพใน การดูแลความสะอาด สามารถพิจารณาได้จาก ด้านค่าใช้จ่ายค่าจ้างในการดูแลทำความสะอาด ด้านการปฏิบัติงานทำความสะอาด ลักษณะเครื่องแต่งกาย จำนวนและสภาพของอุปกรณ์เครื่องมือทำความสะอาด สรุปได้ว่า รูปแบบการดำเนินงานดูแลทำความสะอาดในแต่ละคณะและส่วนกลางนั้นมีความแตกต่างกันไป ซึ่งส่งผลให้ประสิทธิภาพใน การดูแลทำความสะอาด มีความแตกต่างกันไปด้วย โดยขึ้นอยู่กับปัจจัยหลายๆด้าน สิ่งสำคัญในการดำเนินงานดูแลทำความสะอาดนั้น ประกอบไปด้วย การกำหนดข้อกำหนดรายละเอียด ค่าจ้างในการจัดจ้าง ส่วนที่ผู้ว่าจ้างจัดหาและกำหนด รวมถึงคุณสมบัติของผู้รับจ้าง สิ่งที่ผู้รับจ้างจัดหา และปฏิบัติงาน
DOI: 10.14457/cu.the.2012.1729
title: ปัญหาการนอนหลับ ความเหนื่อยล้า และประสิทธิภาพในการปฏิบัติงานของพยาบาลวิชาชีพในโรงพยาบาลจุฬาลงกรณ์

description: วัตถุประสงค์ เพื่อศึกษาปัญหาการนอนหลับ ความเหนื่อยล้า และประสิทธิภาพในการปฏิบัติงาน ปัจจัยที่เกี่ยวข้องกับปัญหาการนอนหลับ ความสัมพันธ์ของปัญหาการนอนหลับ ความเหนื่อยล้า และประสิทธิภาพในการปฏิบัติงานของพยาบาลวิชาชีพในโรงพยาบาลจุฬาลงกรณ์ วิธีการศึกษา การศึกษาในพยาบาลวิชาชีพของโรงพยาบาลจุฬาลงกรณ์จำนวน 330 คน ตั้งแต่เดือนกันยายน – พฤศจิกายน พ.ศ. 2555 โดยใช้ แบบสอบถาม 5 ส่วน ได้แก่ 1) แบบสอบถามข้อมูลทั่วไป 2) แบบสอบถามเกี่ยวกับการนอนหลับ ฉบับภาษาไทย 3) แบบประเมินความเครียดฉบับศรีธัญญา 4) แบบประเมินความเหนื่อยล้าของไปเปอร์ และ5) แบบประเมินประสิทธิภาพในการปฏิบัติงานของพยาบาลวิชาชีพ นำเสนอค่าความถี่ และร้อยละของปัญหาการนอนหลับ ความเหนื่อยล้า และประสิทธิภาพในการปฏิบัติงาน วิเคราะห์ความสัมพันธ์ระหว่างปัจจัยต่าง ๆ กับปัญหาการนอนหลับ และวิเคราะห์ความถดถอยลอจิสติกเพื่อหาปัจจัยทำนายปัญหาการนอนหลับ โดยกำหนดนัยสำคัญทางสถิติไว้ที่ระดับน้อยกว่า 0.05 และทำการวิเคราะห์ความสัมพันธ์ระหว่างความเหนื่อยล้า ปัญหาการนอนหลับและประสิทธิภาพในการปฏิบัติงานโดยใช้การทดสอบไคสแควร์ ผลการศึกษา พยาบาลวิชาชีพในการศึกษาครั้งนี้ทั้งหมดเป็นเพศหญิง มีอายุเฉลี่ย 34.3 ปี (ส่วนเบี่ยงเบนมาตรฐาน = 8.1 ปี)ส่วนใหญ่เป็นโสด (ร้อยละ 70.6) มีรายได้เพียงพอ (ร้อยละ 92.1) ส่วนใหญ่ทำงานในแผนกผู้ป่วยใน (ร้อยละ 72.7) ระยะเวลาในการปฏิบัติงานเฉลี่ย 10.8 ปี พบว่าพยาบาลเกือบทั้งหมด (ร้อยละ 93.3) มีปัญหาการนอนหลับ(พยาบาลที่มีคุณภาพการนอนหลับไม่ดีซึ่งได้คะแนน ≤ 5 คะแนน) ร้อยละ 50 มีความเหนื่อยล้าในระดับปานกลาง และส่วนใหญ่มีประสิทธิภาพในการปฏิบัติงานปานกลาง (ร้อยละ 74.2) โดยพบว่าปัจจัยที่เกี่ยวข้องกับปัญหาการนอนหลับ ได้แก่ ภาระการดูแลครอบครัว การทำงานในแผนกผู้ป่วยใน ปัญหาความมืด/สว่างภายในห้องนอน (p&lt;0.05) ความเครียด และความเหนื่อยล้า (p&lt;0.01) ปัจจัยทำนายปัญหาการนอนหลับ ได้แก่ ความเครียดในระดับปานกลางถึงมากที่สุด (p&lt;0.05) และพบว่าปัญหาการนอนหลับและความเหนื่อยล้ามีความสัมพันธ์กับประสิทธิภาพในการปฏิบัติงาน (p&lt;0.01) สรุป พยาบาลวิชาชีพในโรงพยาบาลจุฬาลงกรณ์เกือบทั้งหมดมีปัญหาในการนอนหลับ พยาบาลครึ่งหนึ่งมีความเหนื่อยล้าในระดับปานกลาง และส่วนใหญ่มีประสิทธิภาพในการปฏิบัติงานระดับปานกลาง ทั้งปัญหาการนอนหลับและความเหนื่อยล้านั้นมีความสัมพันธ์กับประสิทธิภาพในการปฏิบัติงาน ดังนั้น การส่งเสริมคุณภาพการนอนหลับที่ดี การช่วยลดความเหนื่อยล้าที่เกิดขึ้นของพยาบาลวิชาชีพ น่าจะส่งผลให้เพิ่มประสิทธิภาพในการปฏิบัติงานให้ดีมากยิ่งขึ้น